Þingræður haldnar á Alþingi Íslendinga

Frsm. (Garðar Sigurðsson) : Herra forseti. Eins og fram kemur í nál. á þskj. 788, hefur hv. samgn. rætt þetta mál á fundum sínum og lagt til, að frv. verði samþ. Það var ekki ágreiningur um málið í Ed. og ekki heldur meðal þeirra fundarmanna í n., sem viðstaddir voru afgreiðslu málsins. En það er tekið fram, að þeir. voru hvorugur viðstaddur, hv. þm. Friðjón Þórðarson og Sverrir Hermannsson. Með þessu frv. eru prentuð sem fskj. umsagnir þriggja aðila, þ.e. umsagnir frá Siglingamálastofnun ríkisins, L.Í.Ú. og Farmanna- og fiskimannasambandi Íslands. Tveir umsagnaraðilanna hafa ýmislegt við frv. að athuga, en L.Í.Ú. mælir með því, að það verði samþ. Eru aths. frá Siglingamálastofnuninni um nokkur atriði, og þá tel ég helzt það atriði, að þeir finna að því, að skipstjórnarréttindi geti menn fengið á verzlunarskipum, þó að möguleikar séu á, að þeir hafi aðeins verið á varðskipum. Meiri hl. n. taldi þetta praktískt talað ekki mikilvægt atriði, þar sem varla kæmi til þess, að menn yrðu ráðnir skipstjórar á verzlnnarskipi utan einhverrar reynslu, sem flestir, sem sækja um slíkt starf, hefðu sjálfsagt. Hins vegar áleit n. það mikilvægt þrátt fyrir þetta atriði, að málið kæmist áfram, og vildi ekki fara að flytja brtt., hvorki um þetta né annað.



Herra forseti. Afgreiðsla þessa máls, eins og lagt er til af hv. meiri hl. samgn. Nd., er lýsandi dæmi um það, hvernig ekki á að standa að afgreiðslu mála. N. hefur ekkert rætt þetta mál, hefur ekkert athugað það, ekki lesið frv., hvað þá meir. Þess er getið hér vinsamlegast í nál. meiri hl., að 2 nm, hafi ekki verið mættir. Af hverju skyldi það hafa verið? Það var fyrir það, að báðir voru uppteknir við umr. hér í þingi, þeir áttu báðir fsp. hér á dagskrá og komust ekki á nefndarfundinn. Það var ekki rætt eitt eða neitt á þessum nefndarfundi, málamyndanefndarfundi, og alls ekkert lesið, fyrr en þá nú af hv. þm., frsm. þessarar nefndar, þegar hann var að vitna í aðfinnslur Siglingamálastofnunar, sem eiga fyllilega rétt á sér. Ég geri helzt ráð fyrir því, að þannig hafi þetta verið afgreitt af hv. Ed. líka. Þetta eru að sjálfsögðu forkastanleg vinnubrögð. Ef þetta mál verður afgreitt sem lög frá Alþ., þá er það gert sem fljótaskrift að óathuguðu máli og gersamlega án þess, að menn viti, hvað þeir eru að gera.



Herra forseti. Ég vil leyfa mér að taka undir orð síðasta hv. ræðumanns, því að svo virðist vera orðið í sambandi við öll sjávarútvegsmál hér á hv. þingi, að það er bara um leið og það kemur annað hvort frá hæstv. sjútvrh. eða hæstv. samgrh., þá hleypur formaður viðkomandi n., samgn. eða sjútvn., til og afgreiðir það, þótt menn séu ekki viðstaddir og án þess að fá nokkrar umsagnir. Hann bara les hér upp í belg og biðu: við mælum með þessu, við mælum með þessu, - þótt menn hafi ekki tækifæri til þess að mæta á fundum. Og auðvitað lýsir það alveg óskaplega miklum bjálfahætti, að hann leyfir sér að lýsa því yfir, að skipstjóri hjá landhelgisgæzlunni geti ekki orðið skipstjóri á verzlunarskipi. Hvers konar fáráðlingsháttur er þetta hjá samgn. þingsins, Alþingis Íslendinga, að láta sér þetta um munn fara? Ég er hissa á því. Ég heyri það og sé eða sé það miklu frekar á hv. 3. þm. Norðurl. v., okkar ágæta bónda, Birni Pálssyni að hann er farinn að skammast sin fyrir slíka afgreiðslu, sem von er. Ef það kemur fram ósk um það frá L.Í.Ú., þá á að samþ. allan andskotann hér, en þó að Farmanna- og fiskimannasamband Íslands og Siglingamálastofnunin segi að það þurfi að leiðrétta og gera vissar aths. við og breytingar á frv., þá má ekki hlusta á það. Gott og vel. Ef hv. frsm. svokallaðs meiri hl. n. telur, að hann sé hér málsvari afgreiðslustofnunar fyrir L.Í.Ú., þá hann um það. En ég tek undir orð síðasta ræðumanns um það, að þetta eru ekki nokkur vinnubrögð. Það hafa að vísu góðir menn unnið að þessu máli, en það er hins vegar alveg rétt, að það er ekki hægt að bera saman ákveðin störf innan þess hóps manna, sem tekur það próf frá stýrimannaskólanum og sjómannaskólanum, sem þarna er um að ræða. Sá maður, sem hefur unnið í landhelgisgæzlunni allan sinn starfsferil, er á engan hátt hæfur til annars en að sigla varðskipum. Hann hefur enga þá þekkingu til að bera, sem þarf til að meðhöndla vörur, hvorki við vörulestun né losun, og allt, sem tilheyrir, sem er miklu stærra atriði í starfi þeirra en nokkurn tíma siglingin eða það að skjóta púðurskotum á enska landhelgisbrjóta.